google/wiki40b huggingface dataset:
Άγιος Πέτρος, Δομινίκα

Γεωγραφία

Ο Άγιος Πέτρος βρίσκεται βορειοδυτικά της Δομινίκας. Συνορεύει στα βόρεια με τον Άγιο Ιωάννη, στα νότια με τον Άγιο Ιωσήφ και στα κεντρο-ανατολικά με τον Άγιο Ανδρέα. Έχει έκταση 27.7 km² (11 τετρ. μίλια). Είναι η τρίτη μικρότερη ενορία της Δομινίκας μετά τον Άγιο Λουκά και τον Άγιο Μάρκο.
Οθωμανικές απογραφές του Μετσόβου

Τιμάριο Μετσόβου 

Στην απογραφή του 1454/55, η φορολογική ενότητα του τιμαρίου του Μετσόβου (karye-iMiçova), υπάγεται στο hâss του ÖmerBey,διοικητή του σαντζακιού των Τρικάλων και συγκροτείται από τους οικισμούς: Nihori, Kato Kitona, Epano Kitona, Tiravatişte, Vitinos και Mila[3]. Στην απογραφή του 1506 το τιμάριο του Μετσόβου νέμεται ο ΒaliBey και συγκροτείται από τους οικισμούς: Brostile, Nihori ή Pethori, Kato Peltonya, Epano Peltonya, Tiravatişte, Vitonoş και Milya ή Milina.

Οικογένειες

Το 1454/55 καταγράφονται 700 πλήρως φορολογήσιμες οικογενειακές εστίες (hâne), 41 χήρες (bîve) και 52 άγαμοι (mücerred). Το 1506 καταγράφονται 442 πλήρως φορολογήσιμες οικογενειακές εστίες (hâne), 43 ή 46 άγαμοι και 35 χήρες. Τα νούμερα δείχνουν ότι η περιοχή συγκροτεί μία ισχυρή δημογραφική ζώνη, η οποία υπερέχει πληθυσμιακά των μεγαλύτερων πόλεων του σαντζακιού των Τρικάλων.

Ασχολίες κατοίκων

Από τα είδη των προσόδων που καταγράφονται διαπιστώνεται ότι οι κάτοικοι της  περιοχής του Μετσόβου ασκούν εκείνη την περίοδο μία πολύμορφη αγροτική παραγωγή. Εκτός από την εκτροφή ζώων ασχολούνται επίσης και με τη παραγωγή δημητριακών και καρπών, την αμπελουργία τη μελισσοτροφία και τη σηροτροφία.
Μηχανή σειράς 220 ΟΣΕ (DE2000)

Διαδρομή

Οι μηχανές σειράς 220 εξυπηρετούν επιβατικές αμαξοστοιχίες και συγκεκριμένα υπεραστικές στην γραμμή Παλαιοφάρσαλου - Καλαμπάκας  από Αθήνα και διεθνείς στην γραμμή Στρυμόνος - Κουλάτας από Θεσσαλονίκη καθώς και εμπορικές αμαξοστοιχίες.

Ιστορικό

Το 1995, ο ΟΣΕ παρήγγειλε 26 ντίζελ-ηλεκτρικές μηχανές Adtranz DE2000, με κόστος 210 εκατομμυρίων γερμανικών μάρκων.  Οι μονάδες παραλήφθηκαν το 1998. Οι μηχανές αυτές αριθμήθηκαν Α.471 έως Α.496. Αργότερα, ο ΟΣΕ αποφάσισε να παραγγείλει άλλες δέκα παρεμφερείς μηχανές , αυτή την φορά μετρικής γραμμής, 6 αξόνων, για το δίκτυο της Πελοποννήσου των πρώην ΣΠΑΠ, αλλά τα σχέδια απορρίφθηκαν και αντ' αυτού παρήγγειλε δέκα νέες όμοιες μονάδες κανονικού εύρους 4 αξόνων, από την Καναδική Bombardier. Μετά τους Ολυμπιακούς της Αθήνας του 2004, η σειρά έλαβε την νέα αρίθμηση, 220 001 έως 220 026, ενώ στο μεταξύ, παραλήφθηκε η 2η παραλαβή με την αρίθμηση 220 027 έως 220 036. Από το 2018, η 220 032, αποτελεί τμήμα του τροχαίου υλικού της RCLG.
Ένωση Επαγγελματικού Ποδοσφαίρου Αζερμπαϊτζάν

Ιστορία

Ιδρύθηκε στις 13 Ιουνίου του 2008, κατά τη διάρκεια ακρόασης που πραγματοποιήθηκε στο κτίριο διοίκησης της Ομοσπονδίας Ποδοσφαιρικών Ενώσεων Αζερμπαϊτζάν (ΑFFA) υπό τον Ροβνάγκ Αμπντουλάγιεφ, με δημιουργό τον αντιπρόεδρο της Νεφτσί ΠΦΚ Ραμίν Μουσάγεφ, ο οποίος διορίστηκε πρόεδρος της AzPFL.
Αλκοολισμός

Επιπτώσεις για την ανθρώπινη υγεία

Ο αλκοολισμός προκαλεί και σωματικές και ψυχικές επιπτώσεις στην ανθρώπινη υγεία.

Σωματικές επιπτώσεις

Η υπερβολική κατανάλωση αλκοόλης προκαλεί κατά ένα μεγάλο ποσοστό πολλά καρδιαγγειακά νοσήματα όπως τη νόσο του μυοκαρδίου καθώς και σε πολλές περιπτώσεις τον αιφνίδιο θάνατο. Μεταξύ άλλων το αλκοόλ προκαλεί και κίρρωση του ήπατος. Επίσης έχει παρατηρηθεί σημαντική μείωση του αριθμού των λευκών αιμοσφαιρίων, γεγονός που σημαίνει ότι καταστρέφει το ανοσοποιητικό σύστημα του ανθρώπου. Επίσης σύμφωνα με έρευνες, ο αλκοολισμός προκαλεί συχνά οικιακά και εργατικά ατυχήματα, ενώ η οδήγηση υπό την επήρεια του αλκοόλ είναι ιδιαίτερα επικίνδυνη και μια από τις συχνότερες αιτίες τροχαίων ατυχημάτων.

Ψυχικές επιπτώσεις

Ο αλκοολισμός προκαλεί και ψυχικές επιπτώσεις στην ανθρώπινη υγεία. Οι αλκοολικοί συχνά εμφανίζουν καταθλιπτικές και αυτοκαταστροφικές τάσεις. Στους αλκοολικούς παρατηρείται μείωση της σεξουαλικής απόδοσης και το άτομο συχνά παρουσιάζει παραισθήσεις.
Β΄ κατηγορία ποδοσφαίρου ανδρών Κύπρου 1956-57

Σύστημα διεξαγωγής

Το πρωτάθλημα της Β΄ κατηγορία την περίοδο 1956-57 αποτελείτο από δύο ομίλους: τον όμιλο Λεμεσού-Πάφου και τον όμιλο Λευκωσίας-Αμμοχώστου-Λάρνακας-Κερύνειας. Σε κάθε όμιλο οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια κάθε ομίλου ανακηρύχτηκε η ομάδα που συγκέντρωσε τους περισσότερους βαθμούς. Στη συνέχεια, οι πρωταθλήτριες των δύο ομίλων έδωσαν αγώνες μπαράζ με την νικήτρια να ανακηρύσσεται πρωταθλήτρια Β΄ κατηγορίας. Η πρωταθλήτρια ομάδα προβιβάστηκε στην Α΄ κατηγορία 1957–58.

Σύστημα βαθμολόγησης

Η νίκη βαθμολογείτο με 2 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.

Μπαράζ

Στους αγώνες μπαράζ συμμετείχαν οι πρωταθλητές των δύο ομίλων, Απόλλων Λεμεσού και Αλκή Λάρνακας. Ο πρώτος αγώνας έγινε στο Στάδιο ΓΣΟ στις 30 Ιουνίου 1957. Ο Απόλλωνας κέρδισε με 4-1. Ο δεύτερος αγώνας έγινε στο Παλιό ΓΣΖ στις 7 Ιουλίου 1957. Το αποτέλεσμα ήταν 2-2. Ο Απόλλωνας στέφθηκε πρωταθλητής Β΄ κατηγορίας και προβιβάστηκε στην Α΄ κατηγορία 1957-58.
Λίμνη Σμοκόβου

Η λίμνη Σμοκόβου είναι τεχνητή λίμνη της Θεσσαλίας, στις πλαγιές των Αγράφων. Βρίσκεται στην Περιφερειακή Ενότητα Καρδίτσας. Εγκαινιάστηκε το 2002 και καταλαμβάνει έκταση περίπου 8,5 τ.χλμ και έχει χωρητικότητα 237.000.000  κυβικά μέτρα νερού.  Ο σκοπός κατασκευής της λίμνης είναι να αρδεύει το νοτιοανατολικό τμήμα του κάμπου της Περιφερειακής Ενότητας Καρδίτσας, καθώς και το βορειοδυτικό τμήμα του κάμπου της επαρχίας Δομοκού, της Περιφερειακής Ενότητας Φθιώτιδας. Επίσης έχει γίνει και υδροηλεκτρική εγκατάσταση.

Χαρακτηριστικά φράγματος

Το φράγμα της λίμνης κατασκευάστηκε μεταξύ του 1981 και 1994. Οι εργασίες είχαν σταματήσει για μεγάλο διάστημα λόγω αντιδράσεων των κατοίκων. Το φράγμα έφτασε σε ύψος τα 104 μέτρα, 450 μέτρα μήκος και 11 μέτρα πλάτος στην κορυφή του. Στην βάση του έχει μήκος 30 μέτρα και πλάτος 460 μέτρα.
Τζο Σάκο

Βιογραφικό

Γεννήθηκε στην Μάλτα το 1960 και σε ηλικία ενός έτους μετακόμισε με τους γονείς του στην  Αυστραλία όπου έζησε δώδεκα χρόνια. Το 1972 η οικογένεια μετακόμισε στο Λος Άντζελες. Ο Σάκο τελείωσε το Sunset High School το 1978, όπου για πρώτη φορά ασχολήθηκε με τη δημοσιογραφία συμμετέχοντας στην έκδοση της σχολικής εφημερίδας. Κατόπιν σπούδασε δημοσιογραφία στο Πανεπιστήμιο του Όρεγκον από όπου αποφοίτησε το 1981. Αφού εργάστηκε για λίγο ως δημοσιογράφος στις Η.Π.Α (μεταξύ άλλων εργάστηκε στην εφημερίδα της Εθνικής Εταιρίας Συμβολαιογράφων), απογοητεύτηκε, καθώς σε καμία από τις δουλειές που έκανε δε βρήκε κάποιο ενδιαφέρον και αποφάσισε να γυρίσει στην Μάλτα και να ασχοληθεί με τα κόμικς. Έτσι το 1983 δημιούργησε το πρώτο του κόμικ, στα Μαλτέζικα, το Imħabba Vera (Αληθινή Αγάπη).
Λίγο αργότερα εγκαταστάθηκε εκ νέου στις Η.Π.Α και το 1985 ξεκίνησε την έκδοση ενός σατυρικού, εναλλακτικού περιοδικού κόμικ, του Portland Permanent Press, στο Πόρτλαντ του Όρεγκον. Στη συνέχεια εργάστηκε για το The Comics Journal για το οποίο δημιούργησε το κόμικ Centrifugal Bumble-Puppy. Το 1988 άφησε τις Η.Π.Α και ταξίδεψε σε διάφορες χώρες στην Ευρώπη. Τις εμπειρίες του από αυτό το ταξίδι αποτύπωσε στο κόμικ Yahoo (1-6) που δημιούργησε από το 1988 μέχρι το 1992.
Γεώργιος Σούρλας

Βιογραφικό

Γεννήθηκε στο Βελεστίνο και αποφοίτησε από το 1ο Γυμνάσιο Βόλου. 
Σπούδασε Ιατρική στο Αριστοτέλειο Πανεπιστήμιο Θεσσαλονίκης και ειδικεύτηκε στην οφθαλμολογία. Ανακηρύχθηκε διδάκτωρ Ιατρικής του Αριστοτέλειου Πανεπιστημίου Θεσσαλονίκης.
Είναι παντρεμένος με την Παναγιώτα Μητσογιάννη, καθηγήτρια φιλολογίας. Έχει ένα γιο, τον Γιάννη, φοιτητή στο Εθνικό Μετσόβιο Πολυτεχνείο.
Από τα φοιτητικά του χρόνια αναμείχθηκε ενεργά στον συνδικαλισμό και την πολιτική. Το 1966 του ανατέθηκαν, από τον Παναγιώτη Κανελλόπουλο τα καθήκοντα του Προέδρου ΕΡΕΝ Βορείου Ελλάδος.
Πολιτεύτηκε για πρώτη φορά το 1981 και εξελέγη εννιά φορές Βουλευτής της Νέας Δημοκρατίας. 
Κατά την εκλογική αναμέτρηση του Ιουνίου 1989, ήρθε πρώτος σε όλη την Ελλάδα με ποσοστό 45% σε σταυρούς προτίμησης.
Την περίοδο 1990-1992 διετέλεσε Υπουργός Υγείας Πρόνοιας και Κοινωνικών Ασφαλίσεων.
Συμμετείχε σε όλα τα κορυφαία όργανα, όπως στην Κεντρική, Εκτελεστική Επιτροπή και το Πολιτικό Συμβούλιο του κόμματος.
Το 2004 εξελέγη Β’ Αντιπρόεδρος του Ελληνικού Κοινοβουλίου. Ορίστηκε Πρόεδρος της Επιτροπής Δεοντολογίας του, των Επιτροπών Ομάδων Φιλίας, καθώς και Πρόεδρος της ΠΑ.Δ.Ε.Ε. (Παγκόσμια Διακοινοβουλευτική Ένωση Ελληνισμού).
Το Σεπτέμβριο του 2007 εξελέγη Α΄ Αντιπρόεδρος του Ελληνικού Κοινοβουλίου και ορίστηκε Πρόεδρος της Επιτροπής Δεοντολογίας του Κοινοβουλίου, των Επιτροπών Ομάδων Φιλίας, καθώς και Πρόεδρος της Επιτροπής για την ΠΑ.Δ.Ε.Ε.
Το 2010 ορίστηκε Σύμβουλος του προέδρου της Νέας Δημοκρατίας Αντώνη Σαμαρά, για  θέματα διαφάνειας και Επικεφαλής του παρατηρητηρίου Διαφάνειας της Νέας Δημοκρατίας
Τη διετία  2012 -2014  διετέλεσε Γενικός Γραμματέας Διαφάνειας και Ανθρωπίνων Δικαιωμάτων στο Υπουργείο Δικαιοσύνης. 
Διετέλεσε Πρόεδρος του Αντιναρκωτικού Μετώπου.
Διετέλεσε Πρόεδρος του «Ινστιτούτου Giorgio de Chirico» και Πρόεδρος του Διεθνούς Ινστιτούτου Διαβαλκανικής Συνεργασίας «Ρήγας Βελεστινλής».
Είναι Πρόεδρος της Ένωσης Συγγενών Πεσόντων κατά το Έπος 1940 - 41.

Επιστημονικό

Διδακτορική Διατριβή: "Συνδυασμένη εγχείρηση γλαυκώματος καταρράκτου"
Οίκος του Σατωντάν και του Περς

Ο Οίκος του Σατωντάν ήταν μεσαιωνική οικογένεια ευγενών, η οποία ήλεγχε την Υποκομητεία του Σατωντάν και την Κομητεία του Περς.

Καταβολές του Οίκου του Σατωντάν

Ο Οίκος του Σατωντάν προήλθε από τον Γοδεφρείδο Α΄, τον οποίον ο Κόμης Θεοβάλδος Α΄ του Μπλουά όρισε Υποκόμη του Σατωντάν το 956. Πρόσφατες έρευνες κατέστησαν τον τελευταίο ως απευθείας και αγνατικό απόγονο της φραγκικής οικογένειας των Ροργονιδών.
Χιλδεβέρτος Α΄

Βιογραφία

Ήταν ο τρίτος γιος τού Κλόβι Α΄ ηγεμόνα των (Σαλίων) Φράγκων και της αγίας Κλοτίλδης, υποτίθεται απογόνου τού Αθαναρίχου ηγεμόνα των Θερβινγκιανών Γότθων. Γεννήθηκε στη Ρενς. 
Το 511 απεβίωσε ο πατέρας του και σύμφωνα με την Φραγκική παράδοση, οι γιοί του διαίρεσαν το βασίλειο: ο Θευδέριχος Α΄ έλαβε την Αυστρασία (Μετς, Ρενς), ο Χλωδόμηρος την Ορλεάνη (με την κοιλάδα τού Λίγηρα), ο Χιλδεβέρτος Α΄ το Παρίσι (ως τη Βρετάνη) και ο Χλωτάριος Α΄ το Σουασσόν. Η περιοχή τού Χιλδεβέρτου Α΄ εκτεινόταν βόρεια ως τον ποταμό Σομμ, δυτικά ως τη Μάγχη και την Αρμορίκη (νυν Βρετάνη).
Το 523 οι τέσσερις αδελφοί πολέμησαν εναντίον τού Γκοντομάρ ηγεμόνα των Βουργουνδών. Το επόμενο έτος στη μάχη τού Βεζερόνς ο Χλωδόμηρος απεβίωσε. Θα τον κληρονομούσαν οι τρεις γιοί του, αλλά ο Χλωτάριος Α΄ νυμφεύτηκε τη χήρα του Γκούντεκ και θέλησε να κάνει μοναχούς ή να σκοτώσει τους τρεις διαδόχους. Συνωμότησε με τον Χιλδεβέρτο Α΄ και έστειλαν στη μητέρα τους Κλοτίλδη ένα ψαλίδι και ένα σπαθί, δίνοντας την ευκαιρία να κουρέψει τους τρεις εγγονούς της μοναχούς. Τα μακριά μαλλιά εθεωρούντο σύμβολο βασιλικής ισχύος. Η Κλοτίλδη απάντησε "καλύτερα να σκοτωθούν, παρά να χάσουν την βασιλική εξουσία", έτσι ο Χλωτάριος Α΄ σκότωσε τους δύο μεγαλύτερους, ενώ ο τρίτος, ο Κλοδοάλδος δραπέτευσε και εκάρη μοναχός, αποκηρύσσοντας το δικαίωμα διαδοχής.
Η Ορλεάνη μοιράστηκε: ο Χιλδεβέρτος Α΄ έλαβε την πόλη Σαρτρ και την Ορλεάνη, ενώ ο Χλωτάριος Α΄ την υπόλοιπη περιοχή. Αργότερα έλαβε μέρος σε διάφορες εκστρατείες εναντίον των Βουργουνδών. Πολιόρκησε το Ωτύν το 532 και το 534· κατέκτησε τη Βουργουνδία μαζί με τον αδελφό του Χλωτάριο Α΄ και τον Θευδεβέρτο Α΄ (γιο τού Θευδερίχου Α΄). Έλαβε το μερίδιό του: τις πόλεις Μακόν, Γενεύη, Λυών. Το 535 ο Ουίτιγης ηγεμόνας των Οστρογότθων παραχώρησε την Προβηγκία στους Φράγκους. Οι αδελφοί τού Χιλδεβέρτου Α΄ τού υποσχέθηκαν τις πόλεις Αρλ και Μασσαλία. Η ενσωμάτωσή της Προβηγκίας ολοκληρώθηκε τον χειμώνα του 536-537 με τη βοήθεια τού Χλωταρίου Α΄.
Sansa Stark

Η Σάνσα Σταρκ (Sansa Stark) είναι φανταστικός χαρακτήρας, ο οποίος δημιουργήθηκε από τον αμερικανό συγγραφέα Τζωρτζ Ρ. Ρ. Μάρτιν. Είναι σημαντικός χαρακτήρας στην σειρά βιβλίων επιστημονικής φαντασίας Το Τραγούδι της Φωτιάς και του Πάγου. 
Ο χαρακτήρας εισήχθη στο βιβλίο το Παιχνίδι του Στέμματος (1996), ενώ η Σάνσα είναι η μεγαλύτερη κόρη και δεύτερο παιδί του λόρδου Ένταρντ Σταρκ και της γυναίκας του Κέιτλιν Σταρκ. Εμφανίστηκε επίσης στα βιβλία Σύγκρουση των Βασιλέων (1998), στη Θύελλα από ατσάλι (2000) και Βορά Ορνίων (2005). Ενώ λείπει από το πέμπτο μυθιστόρημα ο Χορός των Δράκων, η Σάνσα επιστρέφει στο βιβλίο Οι Άνεμοι του Χειμώνα.
Στην προσαρμογή του βιβλίου του από το HBO, Game of Thrones, το ρόλο της Σάνσας παίζει η αγγλίδα Σόφι Τέρνερ. Ο χαρακτήρας έχει λάβει διάφορες κριτικές, ενώ στο Rolling Stone επαινέθηκε ως ο 4ος μεγαλύτερος χαρακτήρας της σειράς. Η Τέρνερ και οι υπόλοιποι ηθοποιοί προτάθηκαν για το Βραβείο Καλύτερης Απόδοσης από ένα Σύνολο σε Δραματική Σειρά στα Βραβεία Σωματείου Ηθοποιών το 2012, 2014, 2015 και το 2016. Επίσης, η Τέρνερ προτάθηκε για το βραβείο καλύτερου υποστηρικτικού ηθοποιού δραματικής σειράς των βραβείων Έμμυ το 2019.
Φένακες

Στην αρχαία ελληνική μυθολογία και θρησκεία, με την ονομασία Φένακες ήταν γνωστοί κάποιοι δαίμονες, τους οποίους επικαλούνταν και ζητούσαν τη βοήθειά τους οι αρχαίοι Αθηναίοι όσες φορές επιθυμούσαν να εξαπατήσουν κάποιον άνθρωπο. Το όνομά τους ετυμολογείται από τη λέξη φενάκη = περούκα και μεταφορικά απάτη, ψευτιά: στον ενικό φέναξ = απατεώνας.
Ο Μεσάζων (ταινία 1971)

Πλοκή

Το καλοκαίρι του 1900, πρόκειται να είναι το τελευταίο της Βασίλισσας Βικτώριας και το καλοκαίρι κατά το οποίο ο Λίο Κόλστον (Ντόμινικ Γκαρντ / Μάικλ Ρεντγκρέιβ) πρόκειται να κλείσει τα 13, μπαίνοντας έτσι στην εφηβεία. Εκείνο το καλοκαίρι βρίσκει τον Λίο, φιλοξενούμενο στη θερινή έπαυλη της οικογένειας Μόντσλι στο Νόρφολκ, καλεσμένος του συμμαθητή του Μάρκους (Ρίτσαρντ Γκιμπσον). Στην έπαυλη του Νόρφολκ ο Λίο γίνεται φίλος με την πανέμορφη Μάριαν (Τζούλι Κρίστι), τη μεγάλη κόρη των Μόντσλι, η οποία πρόκειται να παντρευτεί με τον Λόρδο Χιου Τρίμινχαμ (Έντουαρντ Φοξ).
Η Μάριαν αγοράζει στον Λίο ένα πράσινο κοστούμι και το ζητά να μεταφέρει δικά της μηνύματα στον γείτονα της έπαυλης, Τεντ Μπέρτζες (Άλαν Μπέιτς). Ο Λίο υποψιάζεται την ερωτική σχέση μεταξύ της Μάριαν και του Τεντ, αλλά μην έχοντας την εμπειρία της ενήλικης ζωής και των απολαύσεών της, δεν μπορεί να την εξηγήσει και γι' αυτό το λόγο κάνει συχνά ερωτήσεις. Όταν πληροφορείται για τον επερχόμενο γάμο της Μάριαν με τον Χιου αποφασίζει να πάψει να είναι ο αγγελιοφόρος του παράνομου ζευγαριού, αλλά η Μάριαν τον μεταπείθει.
Η κυρία Μόντσλι (Μάργκαρετ Λέιτον) όμως αρχίζει να καταλαβαίνει ότι κάτι τρέχει μεταξύ της κόρης της και του Μπέρτζες και όταν ανακαλύπτει την ερωτική σχέση του ζευγαριού, καταστρέφει αθελά της τη ζωή του Μπέρτζες και της κόρης της και πληγώνει την εφηβεία του μικρού Λίο.

Πληροφορίες Παραγωγής

Αυτή η μεταφορά του ομώνυμου μυθιστορήματος του Λ.Π. Χάρτλεϊ, αποτελεί την τρίτη κατά σειρά συνεργασία του σκηνοθέτη Τζόζεφ Λόουζι με τον δραματουργό Χάρολντ Πίντερ που ανέλαβε τη διασκευή του βιβλίου για τη μεγάλη οθόνη. Οι δυο τους είχαν συνεργαστεί με επιτυχία για την πραγματοποίηση των ταινιών Ο Υπηρέτης (The Servant, 1963) και Το Τρίγωνο των Αμαρτωλών (Accident, 1967).
Τα δικαιώματα του μυθιστορήματος είχαν περάσει από τα χέρια πολλών παραγωγών, μεταξύ των οποίων και του Αλεξάντερ Κόρντα, ο οποίος το 1956, σκόπευε να αναθέσει τους πρωταγωνιστικούς ρόλους στην Μάργκαρετ Λέιτον και τον Άλεκ Γκίνες. Η Λέιτον εμφανίστηκε τελικά στην παραγωγή του 1971, αλλά όντας πλέον μεγάλη για το ρόλο της Μάριαν ερμήνευσε εκείνον της μητέρας της.
Ο Τζόζεφ Λόουζι, ενδιαφερόταν να σκηνοθετήσει την κινηματογραφική μεταφορά του μυθιστορήματος και προσπάθησε δυο φορές να βρει χρηματοδότη (το 1963 και το 1968). Τελικά ο παραγωγός Τζον Χέιμαν κατάφερε να αποσπάσει τη χρηματοδότηση από την εταιρία EMI Films, η οποία πλήρωσε 75.000 λίρες για τα δικαιώματα της ταινίας. Λόγω του χαμηλού προϋπολογισμού που είχε στη διάθεσή της η εταιρία δανείστηκε χρήματα από την MGM.
Η ταινία γυρίστηκε στο Νόργουιτς και το Νόρφολκ και η ταινία έκανε πρεμιέρα στους κινηματογράφους τον Σεπτέμβριο του 1971, έχοντας ήδη κερδίσει το Χρυσό Φοίνικα στις Κάννες τον Μάιο της ίδιας χρονιάς. Λίγες μέρες πριν τη νίκη της ταινίας στις Κάννες ο διευθυντής της εταιρίας MGM πούλησε τα ποσοστά του από την ταινία στην Columbia Pictures, θεωρώντας ότι η ταινία επρόκειτο να αποτύχει στο Box-Office.
Κριθιά Θεσσαλονίκης

Ελλήσποντος Κριθιάς

Ο Ελλήσποντος υποβιβάστηκε από την Α1 ερασιτεχνική και από τη σεζόν 2014-15 αγωνίζεται στην  B' Ε.Π.Σ.Μακεδονίας.
Φαχρουντίν Αχμέτ

Προφίλ

Γιος του Μοχιουντίν Αχμέτ, γεννήθηκε την 1η Μαΐου του 1940 στο Munshiganj. Σπούδασε Οικονομικές Επιστήμες στο Πανεπιστήμιο της Ντάκα και συνέχισε τις σπουδές του στο Κολέγιο Γουίλιαμς των ΗΠΑ και στο Πανεπιστήμιο του Πρίνστον.
Επί 15 χρόνια εργάστηκε στις Δημόσιες Υπηρεσίες του Πακιστάν και έπειτα στην κυβέρνηση του Μπανγκλαντές, στο Υπουργείο Οικονομικών και σε άλλα υπουργεία. Παράλληλα έγινε λέκτορας των Οικονομικών Επιστημών στο πανεπιστήμιο της Ντάκα. Έπειτα, εργάστηκε στην Παγκόσμια Τράπεζα για περισσότερα από 20 χρόνια και ειδικεύτηκε σε μακροοικονομικά θέματα. Στην περίοδο αυτή εργάστηκε σε χώρες της ανατολικής και της νότιας Ασίας, όπως επίσης και στην Αφρική.
Το 2001 ανέλαβε τη διοίκηση της Κεντρικής Τράπεζας της χώρας του και εισήγαγε σημαντικές νομισματικές και συναλλαγματικές μεταρρυθμίσεις. Από τον Ιούνιο του 2005 ως το 2007 ήταν επικεφαλής του Οικονομικού Ιδρύματος Palli Karma-Sahayak (PKSF).

Υπηρεσιακή κυβέρνηση 2007-09

Στις 12 Ιανουαρίου του 2007 ορκίστηκε επικεφαλής υπηρεσιακής κυβέρνησης από τον πρόεδρο Ιατζουντίν Αχμέτ. Προσωπικότητα σεβαστή από όλες τις πολιτικές παρατάξεις, σε αυτόν οφείλεται ο τερματισμός της αναρχίας, που απειλούσε στις αρχές του 2007 να συνταράξει το κράτος. Σε μία χώρα που θεωρείται από τις πλέον διεφθαρμένες στον κόσμο (από άποψη πολιτικών), ο Αχμέτ κήρυξε τον πόλεμο στους κρατικούς αξιωματούχους, οι οποίοι συνελήφθησαν σωρηδόν για υποθέσεις διαφθοράς. Πάνω από 160 πολιτικοί και ανώτατοι κρατικοί λειτουργοί είχαν συλληφθεί το 2007. 
Ο Αχμέτ λιποθύμησε στη διάρκεια δενδροφύτευσης στις 3 Ιουνίου του 2007, προφανώς λόγω της ζέστης και μεταφέρθηκε στο νοσοκομείο. Βγήκε από εκεί τη ίδια ημέρα και δήλωσε ότι αισθανόταν καλά στις 4 Ιουνίου του 2007.
Έπειτα από τη διενέργεια των βουλευτικών εκλογών του Δεκεμβρίου του 2008, νικήτρια αναδείχθηκε η Σεΐχ Χασίνα, η οποία και τον διαδέχθηκε στην πρωθυπουργία τον Ιανουάριο του 2009.
Περμουτίτης

Οι περμουτίτες είναι τεχνητοί ζεόλιθοι (ένυδρα πολυπυριτικό - αργιλικά άλατα αλκαλίων, όπως π.χ. ο νατρόλιθος). Το σκληρό νερό αφήνεται να κατέλθει από ένα στενό πύργο γεμάτο με κόκκους περμουτίτη, οπότε τα κατιόντα του ασβεστίου και του μαγνησίου που περιέχονται στο σκληρό νερό ανταλλάσσονται με ισοδύναμη ποσότητα κατιόντων νατρίου από το ζεόλιθο, ενώ τα ανιόντα παραμένουν στο νερό.
Κινεζικό ακαδημαϊκό ντύσιμο

Ιστορία

Καθώς η Κινεζική ακαδημία είναι συνδεδεμένη με τους επίσημους, το ακαδημαϊκό ντύσιμο της αρχαίας Κίνας ήταν ουσιαστικά αυτό των επισήμων. Αυτό αποτελείται από μια κόκκινη ρόμπα με στρογγυλό κολάρο με μακρυά μανίκια που ονομάζεται πανλίν λασάν (盤領襴衫) και φοριέται μαζί με ένα καπελάκι που ονομάζεται πουτού (幞頭) το οποίο σχεδόν πάντα είναι μαύρο και έχει στρογγυλές άκρες, κάτι συνηθισμένο στη δυναστεία Τανγκ.  Άλλες δυναστείες είχαν παρόμοιο ντύσιμο με κάποια δικά τους χαρακτηριστικά, αλλά βασικά όλα τα ντυσίματα είχαν την ίδια βάση και πάντα ξεχώριζαν από το απλό λαϊκό ντύσιμο.
Μια άλλη μορφή ντυσίματος ήταν αυτή των λόγιων και των μελετητών που φορούσαν απλά καθημερινά ρούχα αλλά είχαν καπέλα που με ξεχωριστό τρόπο δείχνανε τη κοινωνική τους θέση, όπως το σι-φανγκ πινγκντίνγκ τζιν (四方平定巾) ή πιο απλά το φανγκτζίν (方巾), που είναι η Κινεζική εκδοχή του mortarboard.

Μοντέρνο Κινεζικό ακαδημαϊκό ντύσιμο

Περισσότερο Δυτικά παρά μοντέρνο, το σημερινό ακαδημαϊκό ντύσιμο στη Κίνα είναι πολύ διαφορετικό από την αρχαία μορφή του. Οι σύγχρονες μορφές έχουν σταθεροποιηθεί από το 1994. Τα gowns (μανδύες;) είναι κλειστά στο μπροστινό μέρος και είναι χρωματισμένα ανάλογα με το επίπεδο του ακαδημαϊκού πτυχίου: συνήθως μαύρο για το πρώτο πτυχίο, μπλε για το πρώτο μεταπτυχιακό, και ένα συνδιασμό σκαρλετί (παρόμοιο με το κόκκινο) και μαύρου για τα διδακτωρικά. Το hood (κάλυμμα κεφαλής;) είναι ένα απλό τριγωνικό κομμάτι πανιού που είναι χρωματισμένο ανάλογα με το τμήμα του πανεπιστημίου. Το mortarboard είναι παρόμοιο με το Αμερικάνικο, αλλά έχει ένα string στο πίσω μέρος του skullcap (σκεπάσμα κρανίου;) για να δέσει και να ασφαλήσει το καπελάκι στο κεφάλι.
Οι ρόμπες των πανεπιστημιακών επισήμων είναι συνήθως κόκκινες (μαζί με το mortarboard) με τρεις χρυσές γραμμές στα μανίκια, κατά παρόμοιο τρόπο με το ακαδημαϊκό ντύσιμο στη Ταϊλάνδη.
Η Παριζιάνα

Σχόλια

Αξίζει να σημειωθεί ότι στην παραπάνω ταινία έπαιξε σε μόνο μία σκηνή ο Κώστας Βουτσάς ως κομπάρσος. Η σκηνή που εμφανίστηκε είναι στο ξενοδοχείο της Μυκόνου (στο 25 λεπτό και 35 δευτερόλεπτα της ταινίας) την στιγμή όπου η Πελαγία (Ρένα Βλαχοπούλου) τρέχει να ξεφύγει προκειμένου να μην τη δει ένας γνωστός της, ο Γιώργος (Κώστας Καρράς). Με αποτέλεσμα να πέσει πάνω και να πατήσει ένα πελάτη του ξενοδοχείου, που κάθετε αμέριμνος σε μια πολυθρόνα διαβάζοντας την εφημερίδα του. Ο οποίος θα σηκωθεί από τη θέση του και θα αναφωνήσει την μοναδική του ατάκα <<Άχ ο κάλος μου>>. Για αυτούς που παρατηρούν τις λεπτομέρειες η Βλαχοπούλου δεν πάτησε ποτέ τον Βουτσά.
10ος αιώνας

Ο 10ος αιώνας ήταν ο αιώνας που διήρκεσε μεταξύ 901 και 1000.
Furry Weekend Atlanta

Το Furry Weekend Atlanta, συντομευμένα ως FWA, είναι ένα συνέδριο furry που πραγματοποιείται κάθε χρόνο στην Ατλάντα της Τζόρτζια. Στο 2016, το Furry Weekend Atlanta καταγράφηκε ως το 4ο μεγαλύτερο συνέδριο furry στον κόσμο.

Ιστορία

Το Furry Weekend Atlanta ξεκίνησε ως αποτέλεσμα τοπικών συναντήσεων από furries που πραγματοποιούνταν για χρόνια στην Ατλάντα στα σπίτια διαφόρων μελών του furry fandom. Καθώς οι συγκεντρώσεις έγιναν μεγαλύτερες, τέθηκε η ιδέα να υπάρξει ένα ολοκληρωμένο συνέδριο· για πρώτη φορά το 2001, όταν τίποτα δεν έγινε από αυτό, και μετά ξανά το 2003. Ως αποτέλεσμα διαφόρων προγραμματισμένων συνεδριάσεων που πραγματοποιήθηκαν τον Αύγουστο του 2003, ένα καλά σχεδιασμένο σχέδιο ξεπρόβαλε για να πραγματοποιήσει ένα συνέδρο τον Φεβρουάριο του 2004. Το όνομα Furry Weekend Atlanta επιλέχθηκε για να αντηχεί στο όνομα του συνεδρίου άνιμε που πραγματοποιείτε στην πόλη (Ατλάντα), το Anime Weekend Atlanta. Το όνομα έγινε επωνυμία στις 2 Δεκεμβρίου του 2008. Αρχικά πραγματοποιούνταν γύρω στην Ημέρα του Αγίου Βαλεντίνου, το συνέδριο επαναπρογραμματίστηκε για να πραγματοποιείται στα μέσα Μαρτίου κατά το έτος 2009.
Α.Π.Σ. Δόξα Προσκυνητών

Ιστορία

Ο Αθλητικός Ποδοσφαιρικός Σύλλογος «Δόξα» Προσκυνητών ιδρύθηκε το 2005. Η πρώτη σημαντική επιτυχία της ομάδας ήταν η κατάκτηση του πρωταθλήματος της Α1 Κατηγορίας της ΕΠΣ Θράκης την περίοδο 2014–15, κερδίζοντας έτσι μια θέση στο Πρωτάθλημα Πρωταθλητριών ΕΠΣ 2015 και συγκεκριμένα στον 1ο Όμιλο, όπου και τερμάτισε στην 3η θέση με 6 βαθμούς, χάνοντας έτσι την άνοδο στη Γ΄ Εθνική. Την περίοδο 2015–16, η ομάδα επανέλαβε την περσινή επιτυχία κατακτώντας το 2ο τίτλο της στο πρωτάθλημα της ΕΠΣΘ και σε συνδιασμό με τη 2η θέση που κατέλαβε στο Πρωτάθλημα Πρωταθλητριών ΕΠΣ 2016, κέρδισε για πρώτη φορά στην ιστορία της την άνοδο στη Γ΄ Εθνική.
Στην πρώτη συμμετοχή της ομάδας στο πρωτάθλημα της Γ΄ Εθνικής Ερασιτεχνικής κατηγορίας, την περίοδο 2016–17, η ομάδα κατέλαβε την 13η θέση του 1ου Ομίλου με 25 βαθμούς. Την επόμενη περίοδο, 2017–18, η ομάδα τερμάτησε στη 10η θέση του βαθμολογικού πίνακα συγκεντρώνοντας 20 βαθμούς, με αποτέλεσμα τον υποβιβασμό στις τοπικές κατηγορίες, ενώ παράλληλα την ίδια περίοδο, 2017–18, κατέκτησε το Κύπελλο ΕΠΣΘ.